LidanRubinov/Halacha-QA huggingface dataset:
שאלה: אהבת רשעים?: האם יש עלינו חובה לאהוב את הרשעים, ראיתי תשובה של הרב שצריך לקלל רשעים (כשידוע שהם רשעים בוודאיות) ואם לא מקללים אותם עוברים בעשה, האם זה מורא על כך שצריך לשנוא? קראתי בשיחות הרצי"ה, פרשת שמות סדרה ב שאסור לקרוא לרשע- רשע, שנאמר: "ויאמר לרשע למה תכה רעיך", לא מצינו שמשה קרא לו רשע אלא הכתוב, כלומר, לסנהדרין מותר לקרוא לו רשע, אבל לנו אסור?
תשובה: צריך לשנוא את הרע "אוהבי ד' שנאו רע" ולאהוב את הטוב. וצריך לשנוא את הרע שיש ברשעים ולאהוב את הטוב שיש בהם. ואם הטוב כמוס מאד רק הנשמה האלוקית שיש בכל יהודי היא הטוב שבו, אך בהנהגתו רובו ככולו רע. יש להתיחס אליו בהתאם כלומר לשנוא אותו בגלוי ולאהוב את הנשמה שבו בעומק הלב. אכן מי יכול לתת ציונים ולקבוע כמה טוב וכמה רע יש באנשים שנראים רעים. על כן מוטב לא לקבוע עמדה ולהשאיר את זה לרבש"ע "הנסתרות לד' אלוקינו". ובאופן מעשי כשיש ספק, שב ואל תעשה אל תשנא ואל תאהב. צריך להמנע מלהתקרב אל מי שמתנהג כרשע ומלשבחו. אלא אם כן במטרה לתקנו וזה יעשה רק מי שראוי לכך. ביחס ליס"מ אלו שנהגו ברשעות והכו באכזריות ללא כל הצדקה. עשו מעשה רשעות ובצדק יש לכעוס ולהקפיד ולמצות את הדרכים כדי שהם יקבלו את עונשם. ובעיקר המפקדים שנתנו את ההוראה לרשעות שהיתה. על מנת שמעשה זה לא יחזור שוב.
שאלה: שאלה לגבי שיחת פרשת וארא: שמעתי בשיעור לפרשת וארא את החילוק שהרב עשה בין מדרגות אדם הראשון,אברהם ומשה,כשאדם הראשון,במדרגה נחותה,בגלל שמיעה בלבד בלי לראות גילוי של לבוש אדיר של אלוקות כאברהם אבינו,ומעליהם משה שידע בגלל מדרגתו שלא ניתן לדעת את האלוקות בשום לבוש במדרגה העליונה שהוא זכה לה.כך השתמע מדברי הרב או יותר נכון,כך הבנתי. שאלתי,הרי ידוע שאדם הראשון אורו הוא כה נכבד,אפילו למעלה ממדרגת משה שהרי הוא יציר כפיו של הק"בה,ויש ביטוי בזוהר:זיהרא דאדם הראשון-ניצוצות אורו של אדה"ר,ורק משיח יעקוף את מדרגתו.א"כ כיצד להבין את העניין שאדה"ר למטה ממדרגת משה שהרב הזכיר?
תשובה: אמנם ההתנסחות שלי היתה אחרת אבל לגבי שאלתך אני דברתי על אדם הראשון לאחר החטא ואילו הזהר מדבר על אדם הראשון קודם החטא.
שאלה: חמין עם עצמות בשבת: האם ניתן לפתוח ולסגור במכסה כלי שעל הפלטה, או להעביר ממקום למקום על הפלטה חמין עם עצמות של עוף? (מדובר שהן לא רכות לגמרי) באיזה מצב מותר ובאיזה אסור?
תשובה: אם העצמות עדיין לא רכות יש להיזהר מלגרום להן בישול הן ע"י כיסוי הסיר והן ע"י העברתן למקום חם יותר.
שאלה: שכחה בברכת מעין שלוש: אכלתי כזית עוגיות ועוד כזית ענבים ואני צריך לברך מעין שלוש על המחיה ועל העץ. התחלתי לברך ושכחתי שאני צריך להזכיר על העץ והזכרתי רק על המחיה ואני באמצע הברכה. מה לעשות: האם להפסיק עכשיו ולהתחיל מהתחלה כמו שצריך, או לסיים רק על המחיה ולברך עוד פעם רק על העץ, או לסיים באותה ברכה על המחיה ועל העץ ונפטרתי מלברך שוב?
תשובה: תחזור לתחילת הברכה ותאמר כראוי.
שאלה: חיטוט באף בשבת: סליחה על השאלה, אבל האם יש בחיטוט באף או באזניים בשבת איסור כלשהו (כגון גוזז)?
תשובה: אם לא ברור שיתלשו שערות הרי זה אינו מתכוון ולא הוי פס"ר ומותר (עיין שו"ע סי' שלז), ואפילו אם מסתבר שיתלשו שערות הרי זה פס"ר דלא ניחא ליה (   לא אכפת ליה) באיסור דרבנן, ועוד שנעשה כלאחר יד. ומכיוון שברוב הפעמים אין תלישת שער אין לאסור אא"כ בודאות יתלשו שערות אזי יש מקום להחמיר. בברכת התורה והארץ הרב יהודה הלוי עמיחי
שאלה: עבודה בבית מלון בשבת: לאחרונה סיימתי שירות לאומי ואני רוצה לעבוד כדי לחסוך ללימודי תואר ראשון. במקום שאני מתגוררת מצב התעסוקה מאוד קשה וכבר כמה חודשים אינני עובדת. לאחרונה הציעו לי לעבור לאיזור המרכז ולעבוד בבית מלון. האם יש איסור לעבוד בבית מלון בשבת, הרי יש שומרי שבת שמגיעים למלון לשישי שבת והמלון הוא בחזקת כשר?
תשובה: עבודה בבית מלון יכולה להעשות על פי ההלכה, אולם לצערנו רוב ההנהלות והמנהלי משק אינם מקפידים במצוות ולכן מאד קשה לעמוד בעבודה המותרת בשבת. אפשר לבקש להפגש אם יש רב בבית מלון ולקבל ממנו הדרכה, ללא זאת נראה שאין טעם לנסות לעבוד בבית מלון בשבת. יהי רצון שבזכות מסירות הנפש שלך על שמירת שבת תמצאי נחלה בלי מצרים. בברכת התורה והארץ הרב יהודה הלוי עמיחי
שאלה: כלי בשרי בחלב חם: מה הדין במקרה שערבבו נס קפה חם בכף בשרית? א-מה דין הכף? ב-מה דין הנס קפה? ג-מה בדיעבד?
תשובה: א.דין הכף-לשטוף את הכף ומי שרוצה להחמיר לשפוך מים רותחים על הכף. ב.מותר לשתות את הנס קפה כיוון שבדרך כלל שימוש בסכו"ם הוא לא בכלי ראשון ולכן הוא לא בולע את הבשר, וגם אם בלע מן הסתם עברו 24 שעות, וגם אם לא עברו 24 שעות משימוש בכף עם בשר הקפה ברגע שמזגו לו חלב הוא מתקרר ולא מבליע ולא בולע. ג. כל התשובות הנ"ל הם במקרה של דיעבד זאת אומרת שקרה כבר מקרה כזה אבל לכתחילה לא לקחת כף בשרית לערבב נס קפה. הרב יאיר פרייליך
שאלה: צניעות בפגישות: אני בחורה שמאוד אוהבת לצחוק וקצת קשה לי בפגישות כי מצד אחד איני רוצה לפרוץ גדרי צניעות בהקלת ראש, ומאידך ברצוני להיות טבעית ולהביע את עצמי כפי שאני. איך יודעים מה הגבול בין שילוב הומור בשיחה להקלת ראש? האם להחמיא לבחור על תכונות פנימיות שראיתי בו ומצאו חן בעיני זה דבר הגובל בחוסר צניעות?
תשובה: קשה להגדיר את הגבול בין קלות ראש לשמחה וצחוק. וכיון שאת מודעת לכך שלפעמים שמחה וצחוק נראים כקלות ראש. תהיי ערה לכך וקצת לא הרבה תמעטי ממה שנראה קלות ראש. מותר להחמיא לבחור אך אפשר לעשות זאת לא בצורה אישית מידי. כלומר לומר שיש בו תכונות טובות אפשר. אבל לא להדגיש מידי כמה זה מדבר אליך אישית. ככלל אם כוונתך לטובה לא צריך להסתבך. תתנהגי בטבעיות לשם שמים והקב"ה יסייע לך לשמור על הגבולות.
שאלה: ברכת שהכל לכל היום: א. אם אני שותה מים כל כמה זמן, האם מותר לי לברך רק פעם אחת בבוקר? אם כן, מה קורה אם באמצע אני אוכל ארוחה ומברך ברהמ"ז? ב. האם אני יוצא בברכת שהכל למשל, שכיוונתי רק על מים בשתיית קפה או אכילת שוקולד?
תשובה: א. מכיוון שיש איסור לצאת ממקום למקום כל זמן שלא ברך ברכה אחרונה על כן עדיף טפי שיברכו בורא נפשות רבות אחר כל שתיה החייבת (רביעית) ולאחר מכן יחזור ויברך אלא אם כן הוא במקום שעוד עתיד לשתות. ב. אדם יכוון תמיד שהוא מברך על כל מה שיביאו לפניו (מאותו המין), או אם קבע סעודה על פירות הרי שכל הפירות נכללים, וכן לעניין שהכל אם קבע עצמו לאכול מיני שהכל אפילו שלא היו לפניו אם קבע עצמו לאכילתם וברך ברכת שהכל בתחילה כל מה שיביאו לו הרי זה נגרר אחרי הברכה הראשונה. אולם אם כוון דוקא למים ולא לכל מה שיביאו לפניו הרי צריך לברך על השוקולד. (עיין מ"ב סי' רו ס"ק כ-כב). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קדימה אחרונה: איזו ברכה קודמת, "בורא נפשות" או "על המחיה"?
תשובה: מכיוון שיש הסוברים שברכת "מעין שלוש" היא מדאורייתא, הרי שיש להקדים אותה לברכת "בורא נפשות".
שאלה: ציצית לקטן: מאיזה גיל ציצית של ילד חייבת להיות כשרה (כי הפתילים נקרעים מהר) ועם תכלת?
תשובה: מגיל שש, ויעשו במקום הכנף כיס קטן (היכן שהריבוע שעל הכנף), ושם יכניסו את הציציות, שלא יקרעו.
שאלה: מותר למכור לגוי ויסקי?: למיטב ידיעתי ויסקי הוא חמץ גמור, כעקרון אדם פרטי לא אמור למכור חמץ גמור. האם ניתן למכור בקבוקי ויסקי בהתחשב בעובדה שהם עולים כסף רב, האם יש לקחת בחשבון את העובדה שיש בקבוקים שנקנים בדיוטי פרי או בחו"ל, ושחלקם לא ניתנים להשגה בארץ, ואלו שניתן לרוכשם בארץ מחירם בארץ הוא אף יקר יותר ממחירם בחו"ל (שכאמור הוא לא זול מלכתחילה)?
תשובה: הדרך הטובה ביותר היא לתכנן את השימוש בצורה כזו שהבקבוק ייגמר לפני פסח. ואחרי פסח לקנות חדש. אם למרות זאת נשארה כמות גדולה מכיון המשקה יקר מותר למכור לגוי משום הפסד מרובה.
שאלה: בר מצווה לחילונים: מזדמן לי להכין ילדים שאינם דתיים לבר מצווה. ניסיתי להעביר את הבר מצווה ליום חמישי, אך הם התעקשו על עלייה לתורה בשבת. שאלתי: א. האם עדיף לכתחילה לערוך את העליה לתורה בשבת כדי לקרב אך מצד שני יש חשש רציני שקרובים וכו יבואו ברכבים ויגרם חילול שבת? ב. במידה ועדיף לכתחילה לערוך את הבר מצווה ביום חול, מה לעשות בדיעבד, להתעקש או לעשות זאת בשבת.
תשובה: יום חול עדיף מכל הבחינות: א.אין חשש לחילול שבת. ב. האירוע קצר ויחרט טוב יותר בתודעתו של הילד. ג. אפשר לצלם. נסה לשכנעם בלשון רכה.
שאלה: להתחזק למען ארץ ישראל!: לאור המצב הקשה שבו אנו נמצאים, חשבנו כמה בנות להתאחד ולקבל על עצמנו עניין ולהתחזק בו מהבחינה הפנימית של כל אחת ואחת. רצינו לשאול האם יש איזה עניין שקשור דווקא בארץ ישראל שכדאי לתת עליו את הדעת ולהתחזק בו במיוחד?
תשובה: בספר קול התור המיוחס לתלמיד הגר"א מבואר שאחד הדברים החשובים שיש לעשות על מנת לחזק את מהלך הגאולה הוא תיקון המדות. להעמיד אנשי אמנה אנשים אמינים ישרים. אנשים שינהגו בהגינות ביחסי המסחר. וכן בצדקה תעזרו אחד לשני. ובכן ככלל לעבוד על תיקון המדות. יפה שאתן רוצות לעשות למענה של ארץ ישראל ועם ישראל חזקו ואימצו.
שאלה: מהירות המותרת: האם מותר לעבור על המהירות המותרת כשנמצאים בכביש שכולם נוסעים מהר ובזה שאחד נוסע לאט הוא מלחיץ ומעצבן את שאר הנהגים, במיוחד בכבישים שאי אפשר לעקוף בהם, כמו כביש הבקעה וכד.
תשובה: יש לנהוג בזהירות עפ"י חוקי התנועה לא יותר אך גם לא פחות ולא להתחשב באחרים.
שאלה: לשון הרע בחתונה: אדם שנמצא בחתונה ואין מקום לישב בסעודה אלא בחברת אנשים שידברו דיבורים אסורים האם מותר לילך ולהתיישב בחברתם?
תשובה: אין לשבת בחברה שיש בה דיבורים אסורים אפילו אם הסעודה היא סעודת מצוה.
שאלה: הנחת תפילין בארץ זרה: בעזרת השם, בלי נדר בתאריך ג באייר אני טס לתאילנד לחופשה בת חודש. את התפילין אני לוקח איתי אבל אינני יודע כיצד לפעול: א- לאיזה כיוון עלי להתפלל? ב- חס וחלילה במידה ויגנבו לי התפילין מה עלי לעשות? ג- האם מותר והיכן על המטוס אני יכול להניח תפילין? ד-היכן שאהיה כיצד אדע באיזה שעה להניח תפילין? והאם עלי לומר ולהוסיף קריאה מיוחדת?
תשובה: א. לכיוון מערב. ב. תשמור עליהם היטב. ג. אם יהיה לך מקום עמידה נוח עמוד לכיוון מערב. אך בדרך כלל קשה למצוא מקום עמידה נוח ללא הפרעות ואז עדיף להתפלל בישיבה. הכיוון הוא כיוון הנסיעה אך את הלב יש לכוון לירושלים. ד. זמן הנחת תפילין מתחיל באור ראשון כשניתן לזהות חבר, זהו גם זמן עטיפת טלית וק"ש.
שאלה: איך להיות תלמיד חכם?: אני נער בן 17. למדתי תורה מספרים בלבד, ולא זכיתי לשימוש ת"ח, לצערי לא זכיתי לשמש תלמיד חכם, והגעתי להתלבטות גדולה בנוגע לנושא האם אני צריך לשמש את כל גדולי הדור, או לפחות להקיף חלק גדול מהם ע"מ להיות ת"ח, כמו שהראי"ה קוק עשה, או שמא עלי לנהוג כמו הרב צבי יהודה זצ"ל ששימש אך ורק ת"ח אחד (הרב זצ"ל) ובכך זכה להיות גדול דור בישראל? האם זה משתנה מאדם לאדם, ואיך אפשר לדעת מה מתאים לי?
תשובה: אני מניח שאתה לומד בישיבה תכונית ויש לך שאיפות גדולות ב"ה. אשריך. הדרך לגדול בתורה היא ללכת לישיבה שבה תרגיש שאתה יכול לעלות בה בתורה באופן היותר גדול בגלל הרמי"ם והתלמידים הטובים שבה ואחר כמה שנים שתתמלא בתורה תוכל גם להתקרב לגדולי התורה וללמוד מהם. אבל מכל מקום עשה לך רב אחד שממנו בעיקר תקבל את דרכך הלימודית והרוחנית.
שאלה: ביטול תורה בטיול: האם יש איסור לצאת לטיול של כמה ימים מבחינת ביטול תורה? (איני לומד כל היום אלא כשעתיים ביום אבל מובן שבטיול אלמד פחות)
תשובה: אם הטיול בארץ ישראל והוא תורם לבריאות ומוסיף רעננות מותר לצאת לטיול אבל להשתדל גם בימי הטיול ללמוד בכל יום.
שאלה: מעשר והכנסת כלה: יש לי (כיתה יא ) קופת צדקה אישית שבה אני נותנת מעשר וצדקה. 1. על קופת הצדקה של כתוב שם הישיבה בעירי. בעבר חשבתי לתת להם מהכסף. האם כיום אני יכולה לחלק בין גורמים שונים מהכסף שהצטבר? נניח חצי להם ולעוד עמותות. 2. האם מהכסף שהצטבר מותר חלק קטן לתת לחתן וכלה כשאני באה לחתונתם?
תשובה: לכתחילה צריך לתת את הכסף לאותה ישיבה שחשבת לתת לה מתחילה, ושלשם כך שמת את הכסף בקופה. בכבוד רב, הרב יוסף ללום.
שאלה: התכתבות עם בת: יש לי חבר בגיל 17.5 והוא מתכתב עם בחורה בגילו באינטרנט הוא מצידו נגד קשר סתמי עם בנות אבל הוא מנמק את הקשר עם אותה בחורה כדי שבעתיד יוכלו להתקדם לקשר יותר עמוק (לנישואים) ניסתי להסביר שאי אפשר להסתמך על קשר באמצעות התכתבות באינטרנט וגם שהוא צעיר מדי בשביל קשר כזה, (וכפי שאני מכיר אותו הוא גם לא נראה לי כל -כך מוכן מבחינה נפשית בוגרת), מה אפשר לעשות כדי לגרום לו להבין שקשר כזה הוא לא טוב ולא יצא מזה כלום (חשוב להדגיש שהוא לא יורד ברמה הרוחנית בעקבות הקשר הזה ואולי אפילו הם מתחזקים ביחד בנתיים )?
תשובה: אכן בדרך כלל קשר כזה אינו תורם לבחור אלא פוגע בהתקדמותו הרוחנית. אך אם הקשר הוא מצומצם לעיתים רחוקות בלבד. כגון פעם בכמה שבועות. והבחור מרגיש שהקשר דוקא מחזק אותו. אין צורך לשכנע אותו להפסיק. אך צריך להיות ער לכך שאם הקשר מתחזק ופוגע בהתקדמות הרוחנית והלימודית אסור להמשיך את הקשר. ומוטב שהבחור יתיעץ עם הר"מ שלו והר"מ ישים עינו עליו וידריך אותו לאורך הזמן.
שאלה: מיקום חנוכיה: א. דלת ביתי נמצאת מול רחוב ראשי, ובגובה דומה לגובה הרחוב, אך במרחק יותר מ10 מ ממנו. רק לכיוון הזה יש פרסום הנס למי שאינם דיירי הבית. האם עדיף להדליק חנוכיה בפתח, או בתוך הבית? ב. האם יש להדליק חנוכיה בש.ג. של היישוב משום פרסום הנס?
תשובה: א. עדיף להדליק היכן שיש יותר פירסומי ניסא. ב. לא צריך להדליק בש.ג., משום שהוא אינו בית ואין חיוב להדליק שם.
שאלה: ישיבה במקום אביו לאחר מותו: האם יש איסור לשבת במקום האבא לאחר מותו, כמו שיש איסור לשבת במקומו בעודו בחיים?
תשובה: לאחר מותו מותר לשבת במקומו.
שאלה: תפילין לא צמודות לקשר ותפילת ותיקין: א. מה הדין למי שגילה לאחר התפילה שהתפילין של יד לא היו צמודות לקשר של יד, הם יצא ידי חובת המצווה, או האם צריך לחזור ולקרוא ק"ש? ב. אם אני הולך לוותקין ואיחרתי מעט (אמצע-סוף פסוקי דזמרה), האם עדיף וותיקין או ללכת למנין סמוך שאינו ותיקין אך להתחיל את התפילה כסדרה?
תשובה: א.עפ"י הנגלה אין צורך לחזור ולהניח, אך עפ"י הנסתר חייבים להניח את התפילין מחדש כהלכה. ב. ותיקין עדיף.
שאלה: דיני כלאיים: א. מה הדין אם נטעו עצי פרי באופן לא מבוקר, כך שהעצים קרובים אחד לשני, ולא יודעים אם יש די מרחק? ב. אם הרב יוכל לכתוב כמה מילים על כלאיים, בין אלו עצים יש לשמור מרחק, מהו המרחק, מה דין הנוף של העץ וכו.
תשובה: וברכת ד' אין איסור בכלאים במרחק בין עץ לעץ אלא הרכבה וכל זמן שאין חששות של הרכבה אין הרחקות בכלאי אילנות, ועל כן מותר לסמוך אילנות אחד לשני (ויש אוסרים ג' טפחים, שלא יראה כהרכבה) בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לגור ביישוב לא דתי?: אני בחור דתי עם משפחה ואנו מחפשים לקנות בית גדול (בית קבע, לכל החיים). מצאנו דירה גדולה וטובה במיוחד (עם מחיר טוב) במושב חילוני הרחוק מיישוב דתי אחר. האם כדאי אפשר לוותר על התפילה בבית הכנסת ולנהל אורח חיים דתי ביישוב חילוני?. לי אישית ממש לא מפריע שבשבת מישהו אחר יסע בכביש ליד ביתי כי אני אחראי על עצמי ולא על אחרים. האם כדאי לוותר על התפילה בבית הכנסת ולהתפלל בבית והאם זה ממש חשוב ועקרוני להתפלל בבית כנסת?
תשובה: השאלה אינה נוגעת רק לתפילה במנין אלא לכל האופי של החיים ולחינוך הילדים. אם אתם תהיו בסביבה חילונית החברה שלכם ושל הילדים תיהיה כזו וקשה מאד לחנך ילדים בניגוד לכל החברה שלהם. וגם בעצמכם יקשה עליכם להיות שונים תמיד מכל הסביבה הקרובה ביותר. על כן השיקול העיקרי בבחירת מקום מגורים הוא לגור במקום שיקדם אתכם מבחינה רוחנית. תפילה בשבת זה לא רק תפילה במנין, אלא חברה עם הוי של תורה, שיעורים שמחות הכל אחרת. אמרו חכמים עשה לך רב וקנה לך חבר. הקשר הקבוע עם דמות רוחנית שאפשר ללמוד ממנו ולהתיעץ איתו. ועם חברה דתית שמחזקת ותומכת זה מה שצריך להיות בראש מעיינכם בבחירת מקום מגורים.
שאלה: מעשר כספים ומפעל הפיס: האם מנוי חודשי לתוכנית המנויים של מפעל הפיס יכול ליחשב כמעשר כספים, שהרי מפעל הפיס דואג לקשישים, לישיבות לנזקקים וכדומה?
תשובה: הרוכש כרטיס מתכוון לפרס ולא לצדקה. אם הוא ירויח האם יתן את כל הריוח לצדקה?
שאלה: תורה שבעל פה מדויקת ואמיתית?: בפרשת יתרו קראנו שה מסר את התורה למשה ומשה מסר אותה לעם. כמו כן קיימת התורה שבעל פה אשר הועברה מדור לדור. והרי אנו בני האדם נבראנו עם מגבלות זמן וזיכרון מסויימות, כלומר דור שמעביר שמעביר לדור שאחריו וכך הלאה - איך יתכן שבמשך הדורות - התורה שבעל פה לא עוותה? איך יתכן שבכל מה שנמסר מדור לדור במשך כאלפיים שנה - לא הוחסר דבר- הרי כולנו "רק" בני אדם ומה עוד שלא היו אפילו אמצעי כתיבה בדורות הרבה יותר קודמים, האם התורה שבעלפה מסתמכת רק על אמונה שאכן הכל הועבר עד היום במלואו?
תשובה: השאלה שלך היא מאוד יפה ונכונה   האם אין חשש לטעות בתורה שבעל פה? נראה שהשאלה היא אינה שאלה טכנית אלא שאלה מהותית: אמנם בחיים יש הרבה דברים שאנו עושים גם כשאין לנו בהם ודאות מוחלטת, אך מהי התחושה הנפשית שצריכה ללוות אותנו כאשר אנחנו הולכים לאורם של דברי התורה שבעל פה? האם נכון צריכים להרגיש שאנחנו עושים זאת רק מכח הספק (גם אם הוא ברמה גבוהה של ודאות), או שמדובר בודאות מוחלטת? האם יתכן שכאשר אנו מקיימים מצוה כלשהי אנחנו איננו מקיימים את רצון ה' כפי שהוא באמת? אני חושב שיש שתי סיבות לכך שהאפשרות השניה היא הנכונה: א. אנחנו מקיימים את דברי התורה שבכתב ושבעל פה כי הם רצון ה'. כיון שה' הורה לנו לסמוך על דברי החכמים (בספר דברים, פרק יז, פסוקים ח-יב), ממילא גם אם תאורטית חלה טעות כלשהי הרי אנחנו מצידנו מקיימים את רצון ה' באופן מלא. המחשה בולטת לכך היא בעיקרון הידוע "לא בשמים היא", ואם חכמי ישראל מגיעים למסקנה מסוימת ולאחד החכמים התגלה בנבואה שבשמים אומרים אחרת, אותו חכם חייב ללכת לפי מסקנת חכמי ישראל, ואם הוא יעשה כפי שהתגלה לו בנבואה הוא לא יעשה את רצון ה'. ב. בהקדמה לספר 'בית ישי' של הרב שלמה פישר הוא מבאר, שכשם שקיימת השגחה על עם ישראל ששמרה עליו בגלותו אלפים שנה   כך קיימת השגחה על התורה, שהרי ישראל והתורה הם כאיש ואשה שאין לאחד קיום בלי השני. על כן הקב"ה משגיח שלא תהיה טעות ושכחה, ואם קרה שבכל זאת היתה טעות או שכחה אז כנראה באותו דור היה רצון ה' שננהג אחרת מההלכה הקבועה לדורות. נזכור כי בזמן הנבואה והסנהדרין היו לפעמים 'הוראות שעה' לעשות מעשה שבזמן רגיל הוא עבירה, אז בהחלט יתכן שכל עוד לא זכינו להתחדשותם   הקב"ה גורם לחכמי ישראל לטעות או לשכוח באופן שיתאים לצורך אותו דור. שתי הסיבות שכתבתי למעלה נעוצות ב'התערבות' אלוקית   ה' ציוה עלינו לסמוך על חכמי ישראל גם אם הם לכאורה טועים, וה' משגיח על התורה שלא יהיו בה טעויות. אני רוצה לסיים ולומר שגם מן הבחינה הטבעית הפשוטה, שכחה של חכמי ישראל היא דבר נדיר שכן ודאי שמוסרי התורה ודאי היו רגישים מאוד והקפידו מאוד על דיוק המסורת. גם אז היו אמצעי כתיבה (אם כי לא כמו היום), ובנוסף כח הזיכרון היה הרבה יותר מפותח דוקא בגלל שלא סמכו על הכתב. נצרף לכל אלו את העובדה שמעבירי התורה שבעל פה מזמן משה רבינו ואילך היו אנשי קודש עליונים, החל מיהושע דרך הנביאים והתנאים. הרב יעקב כהן
שאלה: היחס לרבנים הראשיים: מאז ומתמיד הרבנים הראשיים היו בעיני תלמידי חכמים שיש להעריך הן מבחינת גדלותם והן מבחינת תפקידם החשוב. אבל לפני כמה שנים, אני מסתפק מאוד ביחס שיש לתת להם. בשנים אחרונות ראינו רבנים ראשיים שכמעט התחננו מול האפיפיור כדי לבקש ממנו לראות את כלי בית המקדש הנמצאים בוותיקן (באמת זה היה נראה כמו שני תלמידים הבאים ללמוד אצל "החכם הזקן"!). והיום אנו רואים שני רבנים שמכבדים את הדלי-למה בביקורו בארץ, אותו מראה משפיל עבור עם ישראל. מה צריך להיות היחס שלנו אליהם, ומה בקשר לדברים שנודעו לאחרונה על הרב הראשי?
תשובה: יש תפקידים רבים לרבנים הראשיים. הכל לפי מדרגת הרב הראשי. אנו צריכים להיזהר שלא לפגוע במערכת זו שהרי מכוח הרבנות הראשית הרבה דברים נשארים מתוקנים במדינה. אנו לא מכבדים את הרבניים רק משום אישיותם הפרטית אלא בעיקר משום התפקיד שבתחום אחריותם. אני לא בקי בפרטי דברים שנעשו על ידי הרבנים הראשיים אולם אני לא ממהר להאמין לתקשורת שאינה באה בידים נקיות. צריך להתפלל לקב"ה שיהיה ריבוי קידוש ה' מכל הענינים הנוגעים לרבנות ולא ח"ו חילול ה'. נשאיר ביד רבנים גדולים את ההכרעות בשאלה האם הרב הראשי צריך להתפטר אם לאו. בינתים לא שמעתי על רב גדול שהורה לרב להתפטר.
שאלה: כיבוד הורים במקרה של פגיעה בחינוך: מה עלי לעשות אם אני חושב שהורי פוגעים בחינוך של אחי הקטן?
תשובה: הדבר הפשוט ביותר הוא לשאול את ההורים בנימוס ובדרך ארץ למה הם נוהגים כך. אולי הם יסבירו לך שכך נכון לנהוג. ואולי הם יבינו על ידי דבריך מה קורה לאחיך וישנו את התנהגותם.
שאלה: נוסח ברכת המינים: לברכת המינים יש כ"כ הרבה נוסחאות-אשכנזים נוסח ספרד, אשכנז, ע"מ, תימנים וכו. ישנם גם כל מיני נוסחאות של גניזות ישנות ונוסחאות אחרות כמו של היעב"ץ: "ולמלשינים אל תהי תקוה וכל המינים כרגע יאבדו וכל אויבך מהרה יכרתו ומלכות זדון תעקר ותשבר." מרוב נסחאות שונות אני כבר מבולבל לגמרי. אם אפשר לדעת מה הנוסח שאותו אומר הרב בברכת המינים?
תשובה: השינויים נוצרו עקב הצנזורות במקומות שונים בעולם. הנוצרים למשל פירשו שהם המינים לכן מחקו מילה זו בארצות הנוצריות. היא נשארה בארצות מוסלמיות. אולם שם חששו ממילים אחרות. אני מתפלל בנוסח רינת ישראל.
שאלה: מה עושים עם בת שמשקרת?: בהמשך לשאלה בחינוך שהרב התייחס אליה בעיתון "בשבע" בנוגע לילד ש"גונב" רציתי לשאול את הרב שאלה נוספת בענין חינוך, בתי בת החמש החלה לשקר לי (אולי זה ביטוי קשה) בנוגע לקיום מצוות. כשאני מזכירה לה ליטול ידיים או לברך היא אומרת לי "כבר ברכתי, כבר קראתי קריאת שמע", למרות שלי ברור שלא עשתה זאת. אני לא יודעת כיצד להגיב. מצד אחד אינני רוצה לומר לה "את לא ברכת" ומצד שני אני רוצה שאכן תבצע את המצווה ותבין שזה חשוב. כיצד הרב מציע להתייחס לענין?
תשובה: תחילה יש לומר כי גיל חמש הוא גיל גבולי לעניין חיוב חינוך במצוות, כלומר, בגיל זה אין להכריח את הילדים ליטול ידיים לפני הסעודה. יש לעודד אותם לכך, אבל אם לא ירצו, יש לומר: "טוב אתה עוד קטן, אתה לא צריך ליטול ידיים". גיל החינוך הוא הגיל שבו הילדים מבינים את המצווה ודרך קיומה, ולגבי נטילת ידיים הוא כבן שש או שבע. לגבי "שקר" מצד אחד טוב שהילדה תדע כי לא הצליחה להונות אותך, וכך לא תהיה לה מוטיבציה להמשיך לדבר כך. ומצד שני אין להתייחס לכך בחומרה, כי היא אינה מבינה את חומרת השקר, אלא יש לומר לה: "כנראה שעדיין לא נטלת ידיים, אבל אולי את עוד קטנה".
שאלה: שנאה לרשעים: א.האם היום צריך לשנוא את הרשעים, אם כן איך זה מסתדר עם זה שהרב זצ"ל חיבק אוכלי טריפות וחוטאים רבים? ב.רב אחד אמר שיש הבדל בין הלכה למחשבה והרב קוק שאמר דברים מסוימים במחשבה לא התכוון שזה יחלוק על ההלכה, למה הכוונה האם עולם המחשבה לא משפיע על ההלכה?
תשובה: א. יש לשנוא את המעשים הרעים, ושנאת המעשים נוגעת במידה מסוימת גם לאדם שעושה אותם שנקרא באותה שעה שהוא עושה עבירה רשע. וככל שהאדם יותר חוטא להכעיס כך גם השנאה היא יותר כלפי אופיו ואישיותו, וככל שהחטא יותר מתוך תאוותו או מפני שלא למד, כך השנאה פחות כלפי אופיו, מפני שהוא כשוגג או אפילו אנוס. ואפילו כלפי זה שחוטא להכעיס צריך לזכור שיש בתוכו ניצוץ קדוש ומבחינה זו יש לאהוב אותו אהבה נסתרת. וכמדומה שבדברים קצרים אלו מתבארים גם דברי הרב קוק במקומות שונים. ב. אינני יודע לאיזה דבריך מכוונים. מכל מקום ברור שאין דברי מחשבה חולקים על דברי הלכה, ובוודאי שלא אצל גדול כמרן הרב קוק זצ"ל. דברי המחשבה מבארים את פנימיותם של דברי ההלכה. יתכן שיש תלמידי חכמים שהבינו את דברי ההלכה של מרן הרב אך לא עמדו על עומק דברי המחשבה.
שאלה: הזרקה לאב חולה: אבי שיחיה הוא נכה וחולה סכרת שזקוק באופן שבועי לזריקת רקורמון, ומדי פעם לזריקת אינסולין. מכיוון שאין ביכולתו להזריק לעצמו, וזו טרחה עבורו להביאו כל פעם לקופת חולים לשם ביצוע הזריקה, אני מזריקה לו בבית. והוא מאוד מרוצה מכך ואף מעדיף שאני אזריק לו גם כאשר יש בנמצא אחרים המוסמכים לכך. לאחרונה נאמר לי כי יש בכך בעיה הלכתית וכי הדבר אסור. ורציתי לדעת האם הדבר נכון, בנוסף רציתי לדעת האם מותר לי לדקור אותו לשם בדיקת רמת הסוכר בדמו?
תשובה: אכן יש בעיה קשה בזה, מפני שאסור לבן או בת להוציא דם מהוריהם. וכך כתבתי בפניני הלכה (בהוצאה החדשה בכרך על המשפחה א, כא): שאלה: האם מותר לבן לבצע באביו טיפול רפואי העלול לגרום להוצאת דם, או כיוון שישנו איסור מיוחד שלא להוציא דם מהוריו, על הבן להימנע מזה, ואפילו אם הוא רופא? תשובה: מצד אחד ברור שאם הבן טיפל באביו, ובתוך כך יצא ממנו דם, אינו נענש על כך, הואיל ועשה זאת בהסכמתו ולטובתו. אולם מאידך, מסופר בתלמוד על אחד מגדולי האמוראים (רב), שכאשר נתקע קוץ בבשרו, לא הניח לבנו להוציאו, שמא עקב הוצאת הקוץ יצא ממנו דם, ונמצא הבן עובר בשגגה על איסור חובל באביו (סנהדרין פד, ב). ועל כן נפסקה ההלכה שאסור לבן שהוא רופא, לנתח את אביו, או לקחת ממנו בדיקת דם. ואפילו אם האב מבקש שדווקא בנו יטפל בו, משום שהוא סומך עליו, וגם משום ששכירת רופא אחר תעלה כסף, בכל זאת ישכרו רופא אחר ובלבד שהבן לא יבצע בהוריו טיפול העלול להוציא דם. ורק כאשר אין שום ברירה, כגון שאין בנמצא רופא אחר, או שאין לאב ולבן כסף לממן את הניתוח, מותר לבן להיענות לבקשתו ולטפל בו. וכן הורה שצריך לקבל בכל יום זריקה, אין לבקש מן הבן שיזריק לו, שמא תוך כדי ההזרקה יצא ממנו דם. ועדיף שבן הזוג ילמד לתת את הזריקות. אולם במקרה שלא נמצא פתרון אחר מניח את הדעת, ויש חשש שאם הבן לא יזריק יתכן שיהיו מצבים שהאב לא יקבל את הזריקה שהוא זקוק לה - מותר לבן להזריק לאביו. (ויעויין שם בהערה).
שאלה: לספר על בעייה אצל בחור לבחורה שהתארסה: אחותי יצא עם בחור שמסיבה שאינה ברורה לנו עד הסוף ירד לחייה בחכמה רבה. הוכיח לה עד כמה היא גרועה, רעה, צריכה להשתפרוכד. אחותי הייתה אומללה באותה תקופה, שנאה את עצמה והצדיקה אותו. בשלב כל שהוא הוא רמז לה על בעיה רפואית נפשית אצלו ולא רצה לפרט. בלחץ המשפחה היא נפרדה ממנו ושוב חזרה להיות שמחה ומאושרת. לאחר מכן פגשה חברה ותוך כדי שיחה התברר לה שגם היא יצאה איתו ועברה דברים דומים. אנו לא מבינים מה הבעייה של הבחור ומדוע הוא גורם צער לבנות. כעת ראינו בעיתון שהוא התארס. האם אנו צריכים לספר על כך לבחורה או למשפחתה או שמא זו בחירה שלה אולי היא לא רואה בו את הפגם הזה אולי השתנה? אנחנו מרחמים על המאורסת ובטוחים שיהיו לה חיים קשים איתו.
תשובה: אמנם זה קצת מאוחר, אך נכון להודיע לבחורה שתהיה ערה למה שאתם יודעים וגם למשפחתה.
שאלה: חיקוי מורים בפורים: בבית ספרי מתקיימת בראש חודש אדר הצגה בה תלמידים מחקים את המורים וצוחקים עליהם. ההצגה באישור ובצינזור ההנהלה. התעוררו אצלי ארבע שאלות בנושא: א) האם מותר לשבת בוועדה שכתובת את התסריט להצגה? ב) האם מותר לחקות מורים (להיות שחקן בהצגה)? ג) האם מותר לראות את ההצגה הזאת? ד) האם מותר לתלמידים ללבוש בגדי נשים בהצגת פורים (הבגדים צנועים ביותר) ולחקות אישה גם באמצעים פיזים?
תשובה: אם זה בגבול הטעם הטוב, הכל מותר. ולגבי לבישת בגדי נשים בהצגה, יש פוסקים המתירים זאת.
שאלה: למה כתוב בתורה היא עם וא"ו: לאחרוני אני לומד את הפרשה שלי לבר מצווה (אמור), ושמתי לב שבמקומות רבים כתוב הוא כאשר קוראים את זה היא. השאלה שלי היא למה צריך את זה, אי אפשר לכתוב היא?
תשובה: כל העניינים האלו שכתוב דבר אחד וקוראים דבר אחר, יש בהם סודות ורמזים גדולים. חלקם ידועים לנו מהתלמוד, שם דורשים את צורת הכתיבה של המילים באופן מסוים, למרות שהם נקראות באופן אחר, וחלקם ידועים בפנימיות התורה. צריך פשוט לחפש היכן ח התייחסו לכתיב שבפרשתך, וכיצד פירשו זאת.
שאלה: כוס קידוש ופת המוציא לאשה ראשונה?: האם יש עניין לתת לבעלת הבית לטעום ראשונה מכוס הקידוש, אחרי המקדש, וכנ"ל לעניין פת המוציא בליל שבת. מהו המקור?
תשובה: מובא בהגדה של פסח "עולת ראיה", שהבוצע יתן לבעלת הבית חתיכה מהלחם לפני שהוא נותן לשאר המסובים, משום שהוא חייב במזונותיה.
שאלה: טעות בקדיש: אם השליח ציבור טועה בקדיש (חצי קדיש או קדיש מלא) מה הוא צריך לעשות? ומה הדין?
תשובה: אם אמר חצי קדיש יוכל להשלימו לקדיש שלם, אם אמר קדיש שלם בדיעבד אינו חוזר.